Besoekers beseer in ontploffing by Pta-steengroefParamedici op die toneel by die steengroef. Foto: Emer-G-Med Altesaam 17 mense, waaronder skoolkinders, is Donderdag beseer toe ŉ beheerde ontploffing by ŉ oop steengroef in Pretoria skeefgeloop het. Paramedici van Netcare 911 en Emer-G-Med is omstreeks 15:00 na die sementvervaardiger AfriSam se Ferro-aanleg in Derdepoort ontbied toe toeskouers wat die steengroef besoek het, deur vlieënde klippe getref is. “Ons hou al jare lank gereeld opedae wat dien as loopbaanleiding vir kinders en om die gemeenskap van ons bedrywighede bewus te maak,” het Maxine Nel, AfriSam se hoof van korporatiewe kommunikasie, Vrydag aan Maroela Media gesê. Sy het gesê deel van die opedae sluit ŉ toer van die aanleg in, wat ook ŉ demonstrasie van ŉ ontploffing behels. “Ons neem toergroepe na ŉ veilige gebied waar hulle op ŉ afstand na die beheerde ontploffing kan kyk. Iets het egter met die ontploffing foutgeloop wat veroorsaak het dat die klippe verder as beplan opgeskiet is.” Nel het gesê ŉ behoorlike ondersoek is van stapel gestuur om te bepaal wat foutgeloop het. “Ons het die afgelope jare verskeie suksesvolle opedae gehou sonder enige voorvalle. Die maatskappy is baie veiligheidsbewus en dié fratsongeluk word ernstig geneem.” Volgens Nel is die maatskappy se noodplan dadelik ná die ongeluk in werking gestel en hulp is ontbied. Die 17 mense is deur paramedici op die toneel behandel en na twee hospitale in die omgewing geneem vir verdere behandeling. “Vyftien van die mense is reeds teen Donderdagaand ontslaan. Twee is nog in die hospitaal vir behandeling en waarneming. Hulle is in ŉ stabiele toestand,” het sy gesê. Stephan Olivier, AfriSam se uitvoerende hoof, en afgevaardigdes vergader Vrydag met leiers in die gemeenskap om die voorval te bespreek. “Veiligheid is vir ons by AfriSam ŉ hoë prioriteit en ons neem die veiligheid van ons personeel, kontrakteurs en die publiek baie ernstig,” het hy gesê. “Dié was ŉ rampspoedige ongeluk en ons eerste prioriteit in dié stadium is om seker te maak dat die beseerdes die beste moontlike mediese behandeling ontvang. AfriSam se bestuurspan gee ernstig hieraan aandig. Ons gedagtes en gebede is met die beseerdes en hul families.”